Onderwysdepartement gereed vir matriekeksamensArgieffoto Motshekga het in ŉ verklaring ná ŉ vergadering van die Raad van Onderwysministers (ROM) Donderdag gesê altesaam 677 141 voltydse kandidate en 150 183 deeltydse kandidate is vir die 2016-matriekeksamen geregistreer. Dit is 9 000 kandidate meer as in 2015. KwaZulu-Natal en Gauteng het die meeste registrasies met 169 769 en 112 069 onderskeidelik. Limpopo het 102 618 kandidate en die Oos-Kaap 89 740 kandidate. “Een van die ontwikkelinge waaroor ons as ROM baie opgewonde is en wat beslis genoem moet word, is dat daar ŉ sigbare vermeerdering is in kandidate wat gewone wiskunde skryf in teenstelling met wiskundegeletterdheid. Dit beteken dat ons ingryping om wiskunde as ŉ vakkeuse aan te moedig, wel vrugte dra,” het Moshekga gesê. Die ROM, wat bestaan uit die minister, die adjunkminister en die LUR’e van die nege provinsiale onderwysdepartemente, het ook maatreëls bespreek om seker te maak dat daar nie weer vraestelle gelek word soos verlede jaar in Limpopo nie. “Alle bergpunte oor die hele land sal geoudit word om te verseker dat hulle aan die minimum veiligheidsvereistes voldoen. Bergpunte wat nie daaraan voldoen nie, sal nie toegelaat word om eksamenvraestelle te berg nie,” het sy gesê. “Met betrekking tot leerders se gereedheid het ek en die direkteur-generaal ŉ nasionale toer na al die provinsies onderneem as deel van ons breër kontrole-en-ondersteuningsprogram aan die provinsies. Sommige provinsies het sedert die begin van die jaar leerders se prestasie aangeteken en ons is vol vertroue dat hulle genoegsaam voorbereid sal wees wanneer die eksamen begin.”